sodba I U 1304/2010
Sodna praksa Upravnega sodišča, 2010-09-23

lokalne volitve - potrditev kandidatur - kandidat za člana sveta krajevne skupnosti - stalno prebivališče v volilni enoti

Za volitve članov svetov krajevnih skupnosti in članov svetov vaških skupnosti kot delov občine se smiselno uporabljajo določbe, ki veljajo za večinske volitve v občinski svet. Glede kandidatov, ki kandidirajo za člane občinskih svetov, pa 68. a člen ZLV določa, da mora imeti kandidat stalno prebivališče v volilni enoti, v kateri kandidira za člana občinskega sveta.

Z izpodbijano odločbo je Občinska volilna komisija Občine Radovljica (v nadaljevanju: OVK) potrdila kandidature A.A., B.B., C.C., Č.Č. in D.D. za člane sveta Krajevne skupnosti Begunje na Gorenjskem v volilnih enotah št. I, II, IV, V in VI. Zavrnila pa je kandidaturo E.E. za člana sveta Krajevne skupnosti Begunje na Gorenjskem Občine Radovljica. V obrazložitvi izpodbijane odločbe navaja, da je predlagateljica F.F. (v nadaljevanju: pritožnica) in skupina volivcev dne 13. 9. 2010 vložila listo kandidatov za člane sveta Krajevne skupnosti Begunje na Gorenjskem, pri čemer je OVK listo kandidatov preizkusila in ugotovila, da ima kandidat E.E. stalno prebivališče na naslovu, ki sodi v volilno enoto št. II, zato skladno s 109. v povezavi z 68. a členom Zakona o lokalnih volitvah (Uradni list RS št. 94/07 - uradno prečiščeno besedilo in nadaljnji, ZLV) ne more biti kandidat za člana sveta Krajevne skupnosti Begunje na Gorenjskem v volilni enoti št. I. Glede na navedeno je OVK njegovo kandidaturo zavrnila, ker ni določena v skladu z zakonom.

Pritožnica v pritožbi navaja, da je skupaj s skupino volivcev pravočasno vložila kandidaturo za člane sveta Krajevne skupnosti Begunje na Gorenjskem, pri čemer je bilo ugotovljeno, da je bila kandidatura E.E. zavrnjena zaradi kandidature v napačni volilni enoti. Do vpisa kandidature je prišlo zaradi premalo natančnega pregleda delitve volilne enote Begunje na Gorenjskem po hišnih številkah, ki si ne sledijo v zaporedju, ampak so deljene po nekih navideznih mejah. Ob natančnem poznavanju delitve bi bila kandidatura pravočasno vložena za II. volilno enoto Begunje na Gorenjskem.

OVK v odgovoru na pritožbo navaja, da navedbe v pritožbi niso utemeljene, ker so volilne enote za redne volitve v svete krajevnih skupnosti določene na podlagi Odloka o določitvi števila članov svetov krajevnih skupnosti in volilnih enot za redne volitve v svete krajevnih skupnosti v Občini Radovljica (Deželne novice, uradne objave, št. 16/2002) ter s Sklepom o določitvi volišč in območij volišč za redne volitve župana, redne volitve članov občinskega sveta ter volišč za redne volitve članov svetov krajevnih skupnosti na območju Občine Radovljice, kjer so na hišno številko natančno določeni prostorski okoliši.

ZLV v 2. odstavku 109. člena določa, da se za volitve članov svetov krajevnih skupnosti in članov svetov vaških skupnosti kot delov občine smiselno uporabljajo določbe tega zakona, ki veljajo za večinske volitve v občinski svet. Glede kandidatov, ki kandidirajo za člane občinskih svetov pa 68. a člen ZLV določa, da mora imeti kandidat stalno prebivališče v volilni enoti, v kateri kandidira za člana občinskega sveta. Sodišče ugotavlja, da med strankama ni sporno, da je Sašo Gašperin kandidiral za člana sveta Krajevne skupnosti Begunje na Gorenjskem v I. volilni enoti, kar izhaja tudi iz podatkov upravnega spisa. Nadalje iz podatkov upravnega spisa izhaja, da imenovani živi na naslovu ... Iz Sklepa o določitvi volišč in območij volišč za redne volitve župana, redne volitve članov občinskega sveta ter volišč za redne volitve članov sveta krajevnih skupnosti na območju Občine Radovljica št. 041-4/2010-3 z dne 16. 8. 2010 izhaja, da spada hišna številka 69 pod prostorski okoliš 0107, ta pa spada pod II. volilno enoto in ne pod I. volilno enoto. Kot navaja pritožnica, je do kandidature v napačni volilni enoti prišlo zaradi premalo natančnega pregleda delitve volilne enote Begunje na Gorenjskem po hišnih številkah, ki si ne sledijo v zaporedju, ampak so deljene po navideznih mejah. Sodišče teh pritožbenih navedb ne more upoštevati, saj iz zgoraj citiranega sklepa izhaja, da spada hišna številka ... pod II. volilno enoto. Razen tega iz navedenega sklepa tudi izhaja, da se sklep objavi na spletnih straneh in oglasni deski Občine Radovljica tako, da se je lahko vsakdo z njim seznanil. Ker iz navedenih razlogov pritožbenih navedb ni mogoče upoštevati, je po presoji sodišča odločitev OVK pravilna in njena odločba zakonita, zato je bilo treba pritožbo zavrniti na podlagi 1. odstavka 63. člena Zakona o upravnem sporu (Uradni list RS št. 105/06 in nadaljnji, v nadaljevanju ZUS-1).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.